Jozef Urban (básnik)

Jozef Urban (* 29. november 1964 Košice – † 28. apríl 1999 Zvolen) bol slovenský básnik, textár, publicista a novinár.

Životopis 
Vzdelanie získaval na Vysokej ekonomickej škole v Bratislave, kde študoval odbor ekonomika zahraničného obchodu. V rokoch 1988 – 1989 pracoval ako redaktor časopisu Literárny týždenník, neskôr bol tiež šéfredaktorom literárneho mesačníka Dotyky, šéfredaktorom týždenníka Mladé rozlety a riaditeľom galérie Bibiana, potom sa presťahoval do Zvolena. Tragicky zomrel dňa 28. apríla 1999.

Tvorba 
Jozef Urban debutoval básnickou zbierkou Malý zúrivý Robinson v roku 1985, za ktorú získal Cenu Ivana Kraska. V druhej polovici 80. rokov, kedy pôsobil ako šéfredaktor časopisu Dotyky, ho oslovil na textársku spoluprácu spevák Miroslav Žbirka. Medzi ich prvé spoločné hity patrila pesnička „Len s ňou“. Podpísal sa tiež pod zabudnutý hit skupiny Broken Heart „Neplač“ a megahit skupiny Money Factor „Vráť trochu lásky medzi nás“, na albume Petra Lipu Naspäť na stromy má okrem titulnej piesne na konte aj text piesne „Caracas“.

Počas svojej textárskej kariéry Jozef Urban spolupracoval s mnohými slovenskými interpretmi. Sú medzi nimi Beata Dubasová, Marcel Palonder, Oľga Záblacká, Vašo Patejdl, skupiny Money Factor, Dorian Gray, Broken Heart, Elán. 

Jozef Urban je autorom libreta k pôvodnému slovenskému muzikálu Kráľ Dávid. Autorsky sa podieľal aj na soundtracku k tretiemu pokračovaniu filmovej série Fontána pre Zuzanu 3, na ktorom nájdeme aj kultovú pieseň v podaní Joža Ráža „Voda, čo ma drží nad vodou“. 

V roku 1999 Jozef Urban tragicky zomrel na následky havárie, potom ako sa medzi Zvolenom a Detvou zrazil na svojom aute zn. Ibiza s protiidúcim kamiónom MAN, ktorý šoféroval poľský vodič.

Dielo

Poézia 
1985 – Malý zúrivý Robinson, Cena Ivana Kraska
1988 – Hluchonemá hudba
1992 – Kniha polomŕtvych
1996 – Snežienky a biblie
1999 – Dnes nie je Mikuláša

Eseje 
1999 – Utrpenie mladého poeta
2001 – Blízko, ale čoraz ďalej

Tvorba pre deti a mládež 
1995 – Dobrodružstvá Vranky Danky

Knižné vydania textov piesní 
1990 – Výstrel z motyky (spoluautori Maroš Bančej a Ján Litvák)
2000 – Voda, čo nás drží nad vodou

Dráma 
1990 – Poznáme svojich ľudí, rozhlasová hra

Muzikál
Kráľ Dávid (muzikál)

Texty piesní (albumy) 

1988 – Miroslav Žbirka: Zlomky poznania LP
1990 – Miroslav Žbirka: K.O. LP
1991 – Money Factor: Svadba čertov LP
1994 – Peter Lipa: Naspäť na stromy CD
1994 – Beáta Dubasová: Modrý album CD
1994 – Miroslav Žbirka: Samozrejmý svet CD/MC
1995 – Elán: Hodina nehy CD/MC
1996 – Janko Lehotský: Čiernobiely svet CD/MC
1997 – Barbara Haščáková: Barbara CD/MC
1998 – Credo: Čo ma čaká CD/MC
1999 – Barbara Haščáková: Ver, že ja CD/MC
1999 – Rôzni:  Fontána pre Zuzanu 3 CD/MC

2000 – Janko Lehotský: Poslední a prví CD/MC
2000 – Rôzni: Takže tak… Jožo Urban a priatelia live CD/MC
2001 – Rôzni: Kráľ Dávid CD/MC
2001 – Miroslav Žbirka: Modrý album CD/MC
2002 – Katarína Hasprová: Chvíľu so mnou leť CD/MC
2002 – Janko Lehotský: Láv sa píše Love CD/MC
2003 – Oľga Záblacká: U.F.O. CD
2005 – Robo Mikla: Nedokončená CD/MC
2005 – Miroslav Žbirka: Dúhy CD/MC
2005 – Janko Lehotský: Nahé dotyky CD/MC
Peter Nagy: „Zápalky (pieseň)“
1992 Janko Lehotský a priatelia CD
2018 – Miroslav Žbirka: Double album CD/LP

Ocenenia
 Cena VÚB za esejistické dielo Utrpenie mladého poeta (1999)
 Cena Ivana Kraska za debut Malý zúrivý Robinson

Referencie

Bibliografia
 Jozef Urban: Život je frajer ale ja som väčší, 2016, vydal:Vydavateľstvo Slovenský Spisovateľ, zostavil a doslov napísal Ondrej Kalamár, str. 267, ISBN 978-80-8061-934-3
 Ondrej Kalamár: Pivo u Chárona, spomienky, vydal Trio Publishing, str.87, ISBN 978-80-8170-001-2

Zdroje

 Litcentrum - Jozef Urban
 Slovenské pohľady 9/2014, M. Bančej: Niečo o Jožovi alebo Urban et orbi, spomienky 

Osobnosti z Košíc
Slovenskí spisovatelia
Slovenskí spisovatelia pre deti a mládež
Slovenskí prozaici
Slovenskí básnici
Slovenskí dramatici
Slovenskí textári piesní
Šéfredaktori periodík na Slovensku
Laureáti Ceny Ivana Kraska
Absolventi Ekonomickej univerzity v Bratislave
Obete dopravných nehôd